Յասնա Շեկարիչ

Յասնա Շեկարիչ (սերբերեն՝ Jasna Šekarić, կյուրեղագիր սերբերեն՝ Јасна Шекарић, ), սերբ սպորտային հրաձիգ, որն իր մարզական երկարամյա կարիերայի ընթացքում նվաճել է օլիմպիական հինգ մեդալ՝ մեկ ոսկե, երեք արծաթե և մեկ բրոնզե։ Բացի այդ, երեք անգամ հռչակվել է աշխարհի չեմպիոնուհի՝ հաղթանակներ տանելով 10 մետր մրցատարածությունից օդամղիչ ատրճանակով հրաձգության մրցումներում։ 1992 թվականի ամառային օլիմպիական խաղերում բախտի քմահաճույքով զրկվել է ոսկե մեդալից և ստիպված է եղել բավարարվել արծաթե մեդալով, թեև վաստակել էր ճիշտ նույնքան միավոր, որքան օլիմպիադայի հաղթող հռչակված Մարինա Լոգվինենկոն։

Յասնա Շեկարիչն այն եզակի մարզիկներից մեկն է, որին հաջողվել է մասնակցել ոչ ավել, ոչ պակաս՝ յոթ օլիմպիական խաղերի։

Անձնական կյանք 
Յասնան ամուսնալուծված է։ Ունի երկու զավակ, դստերն անվանել է Լեա (Леа), որդուն՝ Լուկա (Лука):

Նվաճումներ 
Շեկարիչը քանիցս հռչակվել է Հարավսլավիայի Դաշնային Սոցիալիստական Հանրապետության, Խորվաթիայի, Հարավսլավիայի Դաշնային Հանրապետություն, Սերբիա և Չեռնոգորիա պետական կազմավորումների և Սերբիայի լավագույն մարզուհի, ինչպես նաև՝ լավագույն հրաձիգ։ 1988 և 1994 թվականներին էլ հռչակվելով Հարավսլավիայի լավագույն մարզիկ՝ արժանացել է JSL Sport պարբերականի սահմանած մարզական գլխավոր պարգևին՝ ոսկե երկու կրծքանշանի։ 2008 թվականի ամառային օլիմպիական խաղերի բացման հանդիսավոր արարողության ժամանակ նրան է տրվել հայրենի երկրի դրոշը կրելու բարձրագույն պատիվը։ Հաշվի առնելով Յասնայի մարզական նվաճումները՝ նրա անունը գրանցել են մարզական հրաձգության ոսկե գրքում։

Ուշագրավ է այն փաստը, որ Շեկարիչը, առանց իր ազգությունը փոխելու, վեց տարբեր օլիմպիադաներում մրցելույթներով հանդես է եկել չորս տարբեր պետությունների դրոշների ներքո, ճիշտ այնպես, ինչպես սերբ-ամերիկյան սեղանի թենիսիստ Իլյա Լուպուլեսկուն (թեև այն էլ պետք է ասել, որ վերջինս իր ազգությունը փոխելու գործընթաց էր ձեռնարկել)։

Օլիմպիական արդյունքներ

Ծանոթագրություններ

Արտաքին հղումներ 

 

Օլիմպիական չեմպիոններ
Մարզուհիներ
Սերբ մարզիկներ